Gwa han namenghan an umuy ami hichi khun pungkalalakhan,
ja chinittum mi han pfupfai an himpfut an nahuhuꞌlungan hi napukhit an espiritu an gway apfalinana an mangali hay hana ma-at ay ni ohan takhu hi uchum chi arkhaw.
Hotti cho-or chi lagpfun tay an mun-anap an khun alaon hachi apo na.
Khun mangumangunud hitay pfupfai ay chaꞌmi ay Paul ja khuna iꞌgwa-iꞌgwap hi,
“Cha tay an linala-e ja pfaar tay napfagto an Jos.
Ja immali cha an mangtuchu ay ni aton an miꞌtakhu ay Apo Jos.”
Ja a-arkha-arkhaw an amat hetoy khun aton tay an pfupfai,
ja loꞌtat ja impahikha na hi Paul.
Ja nunligkhoh ja inali na chin nehohoꞌlong an ispiritu hi,
“Ay ni apfalinan Hesu Kristo ja epakak u he-a.”
Ja ay chuy an nangarjana ja nakak gwot chin nehohoꞌlong ay chuy pfupfai.
Unagkhu inannilan hachi apon chuy pfupfai an ma-id mahpay pumpihuwan cha ja chimpap cha hi Paul ja hi Silas.
Ja nungkhujud cha an in-uy hichi palaha ta ijuy cha hay hana ap-apo ay chuy pfuglay.
Ja inali cha hay hachi a-ap-apo cha an Romano hi,
“In-ali mi ay chaꞌju hay hato Hudju an pumapaꞌ-i ay tay an pfuglay ta-o.
Ti khun cha itudtuchu hana ugali cha an mekontra ay ni urchin ta-o ja achi mapfalin an unuchon ta-o an Romano.”
Pinahiw hachi tatakhu cha Paul ja nun-epa-aan chin a-ap-apo chin lopfong cha ja impahuplit cha chicha.
Napfalin ja impipfalud cha,
ja inali cha ay chuy khun munggwarja chin pfaluchan ta hahalichitona an pfantajan chicha.
Inunud chuy gwarja chin inalin chin ap-apo na hotti in-uy na cha Paul hichi pumpfaluchan ja impahikhop na chicha hichi chohachohar na.
Enala na han ajiw an khun cha pangorpit hi hu-in chi mipfalud,
ja inorpit na chin hu-i cha ja tenorpfoꞌ na.
Gwa an temmonga ja khun mungkalalag ja mungkankanta cha Paul ay Silas an mundaydayaw ay Apo Jos.
Ja khun chodchonglon chin uchumna an nipfalud.
Ja unagkhu himpfumagkha ja gwa han mapfi-ah an khihu.
Ja nun-a-egwor an amin chin pfaluchan.
Ja un aꞌ-alina ja nun-ipfughor an amin chin pantaw ja nun-a-aan khu an amin chin pfangkeleng hachi nun-ipfalud.
Ja pfimmangon chin khun munggwarja ja tinnig na chin pantaw an nun-ipfughor.
Ja khemhona un lemmajaw an amin hachi nun-ipfalud,
hotti hinuꞌnut na chin pfangid na ta patajona hini achor na.
Unot tinnig Paul chin atona ja nun-ugwap an allona hi,
“Achim patajon hini achor mu ti tayya ami heto an amin.”
Numpfokha chin gwarja hay hilaw ja entagtag na an umuy ay chuy achaan cha Paul.
Ja khun munggwoggwog hi ta-ot na ja nunheppe ay chicha.
Ja initnud na chicha an pfumutay ja inali na hi,
“A-akhiꞌ,
ituchu ju adniꞌ hay atoꞌ ta miꞌtakhuwaꞌ ay Apo Jos.”
Tempfar cha Paul ja inali cha hi,
“Mamati a ay Apo ta-o an hi Hesus hot takhuwon chaꞌju,
he-a ja an amin aju an hen-a-amma.”
Ja intugtukhun cha Paul hini hapit Apo Jos ay hija ja an amin cha an hen-a-amma.
Ja ay chuy an lapfi ja in-uy chin gwarja chicha han gwachaan chi chanum ta inulahana chin hukhat cha,
ja un cha mumpabautisar an amin an hen-a-amma.
Napfalin ja eneghop na cha Paul ay Silas ay ni pfalay cha ta panganuna.
Ja nunheglay an-anla cha an hen-a-amma khapo hi namatiyan cha ay Apo Jos.
Ja gwa an nanong ja hennag hachi a-ap-apo an Romano hachi polih an i mangali chin gwarja ta epakak na cha Paul ay Silas.
Hotti inalin chin gwarja ay Paul hi,
“Tayya an inalin hana apo mi an makak aju heto pfaluchan.
Hotti amat hina ja makak aju ta ma-id chi hay mannig ay chaꞌju.”
Muti inalin Paul hachi polih hi,
“Unchah amat hina chi aton mi an makak?
Impapfalud chaꞌmi an agkhuy chaꞌmi hinumarja.
Allon ju hay hachi a-ap-apo hi ma-id tinnig ju hi pfahor mi ja impahuplit chaꞌmi hi achoꞌlan chi tatakhu,
ja numpapadchung ta-o an Romano.
Ja un ju chah allon hi makak ami an ma-id oha hi manginnila?
Achi mapfalin!
Allon ju ta umali hachi a-ap-apo ta chichay mangitnud ay chaꞌmi an makak.”
Amat hichi ja numpfangngad chin polih hay hachi a-ap-apo cha an i mangpa-innila chin inalin Paul.
Unot chengngor chin a-ap-apo an un Romano cha Paul ja temma-ot cha.
Hotti immuy cha hichi pfaluchan an i numpakawan ay cha Paul.
Ja impapfutay cha hi Paul ja hi Silas an inali cha hi,
“Makak aju ta umuy aju hi uchumna hi pfuglay.”
Ja nakak cha Paul ay chuy pfaluchan ja immuy cha hichi pfalay cha Lidia.
Ja tinukhun cha hachi namati ja un cha epacheh.